
Persongalleri

Ved Eidsvoll

Ada Evensen – Kjøkkenpike på jernbanerestauranten og datter av stasjonsmesteren

Rasmus Evensen – Stasjonsmester ved Eidsvoll stasjon

Charlotte Evensen – Pianolærerinne og Adas mor

Helen – Familien Evensens husholderske

 

Kornelia Olsen – Adas venninne og datter til eieren av landhandleriet ved stasjonen.

Oddvar Olsen – Driver landhandleriet ved stasjonen.

Thora Olsen (Født Vinge) – Hans kone og Kornelias mor

 

Didrik Vinge – Lensmannsdreng. Adas kjæreste og Kornelias fetter.

Sigfred Vinge – Didriks far og bygdas lensmann

 

Erlend Steen – Odelsgutt på Langås gård og eier av sagbruket ved Andelva.

Tollef Steen – Hans yngre bror og bestyrer av kurbadet.

Henning Steen – Godseier, Erlends far

Margaretha Steen – Erlends mor, svenskfødt

Balder – Erlends hest

 

Hans Bakke- Sagmester og Erlends beste venn

Severine Bakke – Hans kone

Oline og Knut Bakke – Deres barn

 

Osvald Bang – Kunstner

 

Søren Matheussen – Bygdas sogneprest

Ragna Matheussen – Hans kone

Ingrid Matheussen – deres datter

 

Ved Stange

Mary Sommerfeldt – Yngste datter på Sommerfeldt.

Johann Sommerfeldt – Hennes bror som driver familiens kalkverk

Ludvig Sommerfeldt – Godseier.

Julie Sommerfeldt – Deres mor

 

Elisabeth Wedel (født Sommerfeldt) – Deres søster

Godtfred Sommerfeldt – Elisabeths mann, fabrikkeier på Gjøvik

Violet- Marys katt


 

Kjære leser,

Jeg er så glad for at du har valgt å plukke opp nettopp denne boken! I min nye serie drar vi tilbake til 1877, til de naturskjønne omgivelsene ved Mjøsa og Vormas bredder, nærmere bestemt Stange og Eidsvoll. 

I Rosens hemmelighet møter vi Ada, Erlend og Mary som alle bærer på lengsler og drømmer som ikke passer inn i samfunnets strenge rammer. Flere hendelser fører til at de må grave i sin egen familiehistorie, og snart vil hemmeligheter fra fortiden snu opp ned på tilværelsen deres og kaste dem inn i en intens jakt etter sannheten. Men hvem kan de egentlig stole på, og vil de være sterke nok til å møte det som kommer?

Handlingen er lagt til storgården Sommerfeldt utenfor Stange og Eidsvoll jernbanestasjon, som den gang var den nordlige endestasjon for Norges første offentlige hovedjernbane. Selv om Eidsvoll var endestasjon på hovedbanen, kunne reisen fortsette med et av dampskipene oppover Vorma og videre på Mjøsa. Handlingen og karakterene er hentet fra min egen fantasi, selv om kulissene er historiske. Jeg har likevel tatt meg friheten til å dikte inn flere steder, blant annet Sommerfeldt og Langås gård, mens jeg har utelatt andre, men alt er gjort med tanke på å fortelle denne historien på best mulig måte. Jeg håper du blir like glad i Ada, Erlend og Mary som jeg har blitt.

God lesning!

Marte


Prolog

«Du sa du elsket meg.» Hun kjempet for å holde stemmen stødig, men det var umulig.

«Da må du ha misforstått.» Ordene ble sagt med en sånn likegyldighet og kulde at hun spente seg.

«Men …. Dette kan du ikke mene?» Hun så bedende på ham. Håpet han skulle ta tilbake de brutale ordene, men det gjorde han selvfølgelig ikke.

Hun snudde seg fortvilet bort mot vannet som skjulte seg bak de frodige trærne. Løvverket tynget greinene ned mot den speilblanke vannflaten. De muntre tonene fra felespillet tidligere på kvelden var for lengst ebbet ut i den lyse sommernatten. Hun burde ha vært hjemme nå, men som så mange andre ganger før hadde hun latt seg overtale til å treffes her. I flere måneder hadde de møttes slik, i skogholtet nede ved elvebredden. Han hadde lovet henne alt, og hun, blåøyd som hun var, hadde trodd ham.

Hun snudde seg igjen og så bort på mannen hun elsket, og som hun til nå hadde trodd gjengjeldte følelsene hennes. Da hun møtte blikket hans, var det blottet for varme. Det var som å se en fremmed.

«Men jeg forstår ikke …?» Tårene sved i øynene. Hun blunket fort for å tvinge dem tilbake. Han skulle ikke få gleden av å se hvor såret hun var.

«Hva er det du ikke forstår?» snøftet han forarget. «Vi kan ikke treffes lenger. Det vi har hatt …» Han tidde et øyeblikk før han fortsatte: «Du betyr ingenting for meg.»

Det ble umulig å holde tårene tilbake, og de strømmet varmt nedover kinnene. Hun hadde aldri opplevd et større svik.

«Jeg trodde …» Hun stanset seg selv og kjente brystet stramme seg. «Jeg var sikker på at …»

«Hva da? At jeg skulle fri?» Han lo hånlig.

Hun følte seg ufattelig liten.

«Jeg kunne aldri ha ektet en som deg. Dessuten er jeg lovet bort til en annen. Hadde du glemt det?»

Sannheten begynte langsomt å demre for henne. Han hadde brukt henne.

«Du lurte meg,» sa hun bittert. Hvordan kunne hun ha vært så naiv?

«Lurte deg?» gjentok han forarget. «Du var ikke vond å be! Våre veier skilles her.» Han rettet pekefingeren advarende mot henne: «Og alt dette blir mellom oss. Når jeg tenker meg om, er det sikkert ingen som ville trodd på at det har vært noe mellom oss.» Han snudde seg og begynte å gå.

Panikken hugg til i henne. Hun kunne ikke la ham gå! Selv etter alt det fæle han hadde sagt, kunne det ikke ende slik. Hjertet dundret i brystet da han forsvant mellom de tettvokste trærne. Hun nølte et par sekunder før hun skyndte seg etter. Da hun nådde ham igjen, klorte hun seg fast i armen hans.

«Vær så snill! Ikke forlat meg!»

«Slipp meg,» freste han og prøvde å riste henne av seg. «Begriper du ikke at jeg ikke vil ha deg?»

Selv om ordene gjorde ufattelig vondt, tvang hun seg til å virke uanfektet.

«Hva får deg til å tro at hun vil ekte deg?»

Han så først forbauset på henne, før øynene mørknet og munnen strammet seg til en tynn, rett strek.

Hun fortsatte freidig: «Tror du ikke jeg har fått med meg ryktene om at hun elsker en annen?» Hun gjenvant litt av selvtilliten nå og så utfordrende på ham. «Kanskje sannheten om oss er alt som skal til for at hun bryter med deg.»

Det ga henne en dyp tilfredsstillelse å se frykten som la seg som en mørk skygge over ansiktet hans.

«Det våger du ikke!» nærmest ropte han mot henne.

«Si ikke det. Tenk så skuffet moren din vil bli,» la hun til med tilgjort stemme. Så smilte hun skadefro.

«Prøver du virkelig å true meg?» Han så hardt på henne.

Hun fortsatte hevnlysten: «Jeg lurer på hva folk vil si hvis de får nyss i den mørke hemmeligheten din.»

Ansiktet hans bleknet. Det så ut som om han veide ordene sine, før han svarte.

«Ingen vil tro deg!»

«Det vil tiden vise …»

«Din løgnaktige skjøge!»

I et sprang var han fremme hos henne. Han grep henne hardt rundt skuldrene og presset henne opp mot et stort tre. Hun stivnet til mens panikken grep henne.

«Du lar familien min være i fred, hører du!» skrek han. Han la nevene om halsen hennes og klemte til. Øynene hans lyste av hat.

Hun prøvde febrilsk å vri seg løs, men han bare strammet grepet. Hun fikk ikke lenger puste.

Helt plutselig slapp han taket. Hun rakk så vidt å komme til seg selv igjen, før han dyttet hardt til henne. Hun tumlet overrasket bakover, før hun gled på noe glatt og mistet fotfestet. En intens, sviende smerte hugg til da bakhodet traff noe hardt. Smerten var så gjennomtrengende at hun ynket seg. Hun prøvde å reise seg, uten å lykkes. Omgivelsene spant rundt henne, og synet ble tåkete.

«Hjelp meg,» ba hun med tynn stemme, men han ble bare stående som en høy, dunkel skygge over henne.

Det kjentes som om hun falt. Hun prøvde å strekke hånden mot ham, men den ville ikke lystre. Så ble hun slukt av mørket.

